Musajik Rayo Taluak Bayua

Musajik Rayo Taluak Bayua (Indonesia: Masjid Raya Teluk Bayur) atau dulunyo tanamo jo Surau Ateh adolah musajik tatuo di Indonesia nan talatak di kawasan palabuahan Taluak Bayua, Kecamatan Padang Selatan, Kota Padang, Sumatra Barat. Musajik iko sabalumnyo hanyo barupo surau, jo tacatat alah ado sajak abaik ka-17, namun bangunan nan ado kini ko dibangun pado maso panjajahan Balando kiro-kiro abaik ka-19.

Kini ko, salain digunoan untuak aktivitas ibadah umaik Islam, musajik ciek lantai ko digunoan pulo untuak sarana pandidikan agamo jo pesantren kilat untuak anak sikola.

Sijarah 
Manuruik Abdul Baqir Zein dalam bukunyo nan bajudul Masjid-masjid Bersejarah di Indonesia, musajik iko alah ado sajak abaik ka-17 namun masih berupo surau nan lataknyo indak di lokasi musajik iko kini. Surau iko didirian dek saurang panggaleh asal Arab banamo Abdullah, nan tau maningga dek dibunuah sasudah talibat dalam palawanan ka Kompeni nan handak manguasoi kawasan Taluak Bayua pado taun 1696.

Musajik nan ado kini ko dibangun manyusul dilakukannyo paluasan kawasan Teluk Bayur manjadi palabuahan dek  pamarintah Hindia Balando pado taun 1888. Pado wakatu itu, kasado aktivitas jua bali jo  transportasi lauik balangsuang di palabuhan itu, tamasuak untuak barangkek calon haji nan  ka manunaikan ibadah haji sasudah sabalumnyo ikuik kagiatan manasik di Musajik Rayo Gantiang. Karano lataknyo nan badakean jo palabuahan Taluak Bayua, musajik iko pado maso itu  masih barupo surau, manjadi labiah rami dari biaso katiko musim haji karano  banyak urang nan handak malapehan para calon haji.

Pado awalnyo, bantuak musajik iko  dibuek sederhano, jo dindiang babahan kayu baatokan daun pua. Pado taun 1911, untuak patamo kalinyo dilakukan pemugaran, salah satunyo panggantian dindiang jo batu karang manggunoan simin nan dibali dari pabrik simin di kawasan Indaruang.

Caliak pulo 

Palabuahan Taluak Bayua

Rujuakan 

 Catatan kaki

 Daftar pustaka

 

Kota Padang
Musajik di Sumatra Barat
Musajik di Indonesia